Yo khulokha pahari,
khufiya nti wa Katara.
Wakathi Yinsa apakhuwiyeevo nkalawa,
mwinyi mmote aariina sheethwani khusaruwa nvilalo khuta attaaphale.
Mwinyi aya oto aari wiikhala nvilalo,
khina mmote aari owahaaye onkhola,
hatha ari ntthentte.
Maana swaafu zawaatta aari wiiya ntthentte moolu awe na makhono awe,
ila ye eetta opwechaka tthentte yaya na ovuja zuuma zaari ofukaniwaaye moolu awe.
Khaarivo ntthu wookhomaala aari owahaaye onshintta.
Woohilikheleli,
nthana na osikhu eetta onyakulaka nnyaako na nvilalo ajishijaka na mawe.
Wakathi amooniyeevo Yinsa ari peetiwene,
khutthira khulawa khukokhora omaasho wawe.
Khukhuwa na huula yawe yooshi araka:
“Onikitakhelani miiyo,
Yinsa mwaana wa Nluku Nwulu?
Kinuuvekela khwa Nluku yoori ohikihukhumu!”
Maana Yinsa aamuuziye yoori:
“Mwileemo mmwiili wa mwinyi otu,
rooho zootakhala.”
Aphano Yinsa khumuuzela yoori:
“Weeyo,
nzina lawo o paani?”
Khujipu yoori:
“Nzina laka enriwa khuntti,
maana niri awaatta.”
Khusala anvekela wonkhanyarelavo yoori ahiwaarume olaamo mmuti mwaya mphule.
Liphanko liwululene la kuluwe laari oshukisiwaaye kharipu ya mwaako.
Masheethwani apale khusala anvekela Yinsa yoori:
“Onirume yoori neette nkuluwe mphule.”
Yinsa khwinkha ruhusa masheethwani apale,
khusaruwa khweetta nkuluwe.
Liphanko laarina thamani ya alufu piiri za kuluwe,
khwaaza otthira zilankhaka omwaako ziishukhelaka mpahari,
zooshi khuzama khufwa.
Apale aari oshukaaye kuluwe zaya epile,
khutthira khulawa olupa vitthu epile zaarettikhaniyeeyo waaza nsitati mpakha mmashapa,
atthu khulankha olawa woona epile zaarettikhaniyeeyo.
Wakathi amwaattamiyeeyo Yinsa,
khumoona mwinyi otule aamwitaliyeeyo masheethwani awaatta,
eekhaliye awaliye saana na atthiiyemo akhili zawe,
atthu apale khwiiya awoova.
Apale ooniyeeyo khuwooza atthu zooshi epile zanrettikhaneliyeeyo mwinyi otule aariina masheethwani,
na theenya khulupa monkoni wa kuluwe.
Aphano atthu apale khusala anvekela Yinsa yoori aleemo mmuti mwaya mphule.
Wakathi Yinsa aari owelaaye nkalawa,
mwinyi otule aariina masheethwani khunvekela Yinsa yoori anlikhe alawe vamote na ye.
Yinsa khuhinkhupaleli,
ila khumuuza yoori:
“Olawe owawo wawuuze ajamaazo zooshi epile Mbwana ooretteliyeeyo na tthakaraka awooneliyeeyo.”
Aphano,
mwinyi otule khulawa na khwaaza olupa nti wa Tekapooli yooshi etile Yinsa anretteliyeeyo.
Atthu ooshi khwiiya ooshanka.